**คำอธิบายสรุปสาระสำคัญของ**

**พระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖**

นายณัฐพงษ์ วันวิน[[1]](#footnote-1)

**1. ชื่อกฎหมาย (มาตรา 1)**

ชื่อกฎหมาย คือ พระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖

**2. หลักการและเหตุผล**

โดยที่ราคาน้ำมันดิบในตลาดโลกได้ทวีสูงขึ้นเป็นลำดับ และน้ำมันดิบที่จะหาซื้อได้  
มีปริมาณลดน้อยลง ซึ่งจะมีผลให้ราคาน้ำมันเชื้อเพลิงภายในประเทศสูงตามไปด้วย และจะก่อให้เกิดภาวะ  
การขาดแคลนน้ำมันเชื้อเพลิงขึ้นในประเทศไทย ดังนั้น เพื่อรักษาไว้ซึ่งความมั่นคงของประเทศและความผาสุกของประชาชน จำเป็นต้องดำเนินการแก้ไขและป้องกันภาวการณ์ดังกล่าวให้ทันต่อเหตุการณ์ นายกรัฐมนตรี  
จึงต้องมีอำนาจในการกำหนดมาตรการต่าง ๆ ได้โดยฉับพลัน และไม่จำต้องให้กระทรวง ทบวง กรมต่าง ๆ แยกปฏิบัติการตามกฎหมายที่มีอยู่

**3. วันใช้บังคับ (มาตรา 2)**

พระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖ ประกาศในราชกิจจานุเบกษา เล่ม ๙๐ ตอนที่ ๑๗๖ ฉบับพิเศษ หน้า ๑ เมื่อวันที่ ๒๗ ธันวาคม ๒๕๑๖ และให้มีผลใช้บังคับนับแต่วันประกาศในราชกิจจานุเบกษา คือ วันที่ ๒๗ ธันวาคม ๒๕๑๖ เป็นต้นไป

**4. ผู้รักษาการตามกฎหมาย (มาตรา ๑๑)**

ผู้รักษาการ คือ นายกรัฐมนตรี

**5. การออกคำสั่งของนายกรัฐมนตรีเพื่อกำหนดมาตรการต่างๆ (มาตรา 3 วรรคหนึ่ง)**

5.1 เพื่อประโยชน์ในการแก้ไขและป้องกันการขาดแคลนน้ำมันเชื้อเพลิง นายกรัฐมนตรีจึงมีอำนาจออกคำสั่งเพื่อกำหนดมาตรการเกี่ยวกับเรื่องต่างๆ ดังต่อไปนี้

(๑) การผลิต การจำหน่าย การขนส่ง การมีไว้ในครอบครอง การสำรองและ  
การส่งออกนอกราชอาณาจักรและการนำเข้ามาในราชอาณาจักรซึ่งน้ำมันเชื้อเพลิงทุกชนิด

(๒) การผลิตหรือการจำหน่ายพลังงานไฟฟ้าหรือพลังงานอื่น

(๓) การใช้น้ำมันเชื้อเพลิง พลังงานไฟฟ้าหรือพลังงานอื่น หรือการดำเนินกิจการ  
ที่ต้องใช้น้ำมันเชื้อเพลิง พลังงานไฟฟ้าหรือพลังงานอื่น เช่น

(ก) กำหนดวันเวลาและเงื่อนไขการดำเนินกิจการโรงงาน

(ข) กำหนดวันเวลาในการเปิดและปิดและเงื่อนไขในการดำเนินกิจการของ  
โรงมหรสพ โรงภาพยนตร์ สถานบริการ ภัตตาคาร หรือสถานบันเทิงอื่น ๆ

-2-

(ค) กำหนดวันเวลาและเงื่อนไขในการใช้ยานพาหนะ ไม่ว่าจะเป็นยานพาหนะ  
ที่ใช้ในกิจการสาธารณะหรือยานพาหนะส่วนบุคคล

(ง) การใช้พลังงานไฟฟ้าในอาคาร ในการโฆษณาและในสถานที่อื่นๆ

(๔) การปันส่วนน้ำมันเชื้อเพลิงทุกชนิด

**6. การมอบหมาย (มาตรา 3 วรรคสองและวรรคสาม)**

6.1 การปฏิบัติการตามมาตรา 3 วรรคหนึ่งนายกรัฐมนตรีสามารถมอบหมายให้บุคคล ดังต่อไปนี้ ปฏิบัติการแทนนายกรัฐมนตรีได้

(1) บุคคลหนึ่งบุคคลใด หรือ

(2)คณะกรรมการซึ่งนายกรัฐมนตรีแต่งตั้งขึ้น

ทั้งนี้ นายกรัฐมนตรีสามารถกำหนดเงื่อนไขอย่างหนึ่งอย่างใดก็ได้ เกี่ยวกับการมอบหมายนั้น (มาตรา 3 วรรคสอง)

6.2 คำสั่งของนายกรัฐมนตรี หรือผู้ที่นายกรัฐมนตรีมอบหมาย ซึ่งได้สั่งการตามมาตรา 3 วรรคหนึ่ง ในส่วนที่เกี่ยวกับบุคคลทั่วไป และคำสั่งมอบหมายของนายกรัฐมนตรีตามมาตรา 3 วรรคสอง   
ให้ประกาศในราชกิจจานุเบกษาด้วย (มาตรา 3 วรรคสาม)

**7. การรายงาน (มาตรา ๔)**

เมื่อนายกรัฐมนตรีได้สั่งการอย่างหนึ่งอย่างใดตามมาตรา ๓ แล้ว ให้แจ้งคณะรัฐมนตรีทราบ และเมื่อได้มีการปฏิบัติการอย่างหนึ่งอย่างใดตามพระราชกำหนดนี้แล้ว ให้นายกรัฐมนตรีแจ้งให้คณะรัฐมนตรีทราบเป็นระยะ ๆ

**8. พนักงานเจ้าหน้าที่ (มาตรา 5 และมาตรา 6)**

8.1 นายกรัฐมนตรีหรือผู้ที่ได้รับมอบหมายจากนายกรัฐมนตรี มีอำนาจแต่งตั้งพนักงานเจ้าหน้าที่เพื่อให้ปฏิบัติการตามพระราชกำหนดนี้ได้ (มาตรา 5)

8.2 บุคคลและกรรมการที่ได้รับมอบหมายจากนายกรัฐมนตรีตามมาตรา ๓ วรรคสอง และพนักงานเจ้าหน้าที่ซึ่งได้รับแต่งตั้งตามมาตรา ๕ เป็นเจ้าพนักงานตามประมวลกฎหมายอาญา (มาตรา 6)

**9. อำนาจหน้าที่ของพนักงานเจ้าหน้าที่ (มาตรา 7)**

9.1 บุคคลตามมาตรา ๖ มีอำนาจ ดังนี้

(1) เข้าไปในสถานที่ใด ๆ หรือ

(2) สั่งให้บุคคลหนึ่งบุคคลใดให้ข้อเท็จจริงหรือส่งเอกสารใด ๆ ได้

**10. บทกำหนดโทษ (มาตรา 8 และมาตรา 9)**

10.1 ผู้ใดฝ่าฝืนหรือไม่ปฏิบัติตามคำสั่งของนายกรัฐมนตรี หรือผู้ที่ได้รับมอบหมายจากนายกรัฐมนตรีซึ่งสั่งตามมาตรา ๓ ต้องระวางโทษจำคุกไม่เกิน 10 ปี หรือปรับไม่เกิน 100,000 บาท หรือ  
ทั้งจำทั้งปรับ (มาตรา 8)

-3-

10.2 ผู้ใดไม่ปฏิบัติตามคำสั่งที่สั่งตามมาตรา ๗ หรือขัดขวางหรือไม่ให้ความสะดวกแก่  
ผู้ที่ได้รับมอบหมายจากนายกรัฐมนตรีหรือพนักงานเจ้าหน้าที่ในการปฏิบัติการตามอำนาจหน้าที่ ต้องระวางโทษจำคุกไม่เกิน 6 เดือน หรือปรับไม่เกิน 5,000 บาท หรือทั้งจำทั้งปรับ (มาตรา 9)

**11. บทบัญญัติที่มีการยกเลิก (มาตรา ๑๐)**

โดยพระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖ ได้กำหนดเวลาการใช้บังคับไว้เพียง 1 ปี ซึ่งต่อมาได้มีการขยายเวลาการใช้บังคับรวม ๓ ครั้ง ๆ ละ 1 ปี แต่ภาวะ  
การขาดแคลนน้ำมันเชื้อเพลิงยังคงมีอยู่และมีความจำเป็นต้องใช้กฎหมายนี้ต่อไปอีก โดยไม่อาจกำหนดระยะเวลาไว้ได้ ดังนั้น เพื่อให้สามารถบังคับใช้กฎหมายนี้ได้ต่อไป โดยไม่มีการกำหนดเวลาเช่นเดียวกับกฎหมายอื่น ๆ จึงสมควรยกเลิกมาตรา ๑๐ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖

1. นิติกร กลุ่มนิติการ สำนักงานเลขานุการกรม สำนักงานนโยบายและแผนพลังงาน [↑](#footnote-ref-1)